

**Република Србија**

**МИНИСТАРСТВО ЗА ЉУДСКА И МАЊИНСКА ПРАВА**

**И ДРУШТВЕНИ ДИЈАЛОГ**

На основу члана 54. Закона о државним службеницима („Службени гласник РС”, бр. 79/05, 81/05 – исправка, 83/05 – исправка, 64/07, 67/07 – исправка, 116/08, 104/09, 99/14, 94/17, 95/18, 157/20 и 142/22), члана 9. став 1. Уредбе о интерном и јавном конкурсу за попуњавање радних места у државним органима („Службени гласник РС”, бр. 2/19 и 67/21) и Закључка Комисије за давање сагласности за ново запошљавање и додатно радно ангажовање код корисника јавних средстава 51 Број: 112-2644/2023 од 29. марта 2023. године, Министарство за људска и мањинска права и друштвени дијалог, оглашава

**ЈАВНИ КОНКУРС**

**ЗА ПОПУЊАВАЊЕ ИЗВРШИЛАЧКИХ РАДНИХ МЕСТА**

**I Орган у коме се попуњавају:**

**Министарствo за људска и мањинска права и друштвени дијалог, Нови Београд, Булевар Михајла Пупина бр. 2.**

**II Радна места која се попуњавају:**

1. **Радно место за вођење Регистра националних савета и надзор над законитошћу рада и аката националних савета националних мањина,** Група за вођење Регистра националних савета и спровођење избора националних савета националних мањина, Одељење за унапређење права националних мањина, Сектор за националне мањине, звање саветник - **1 извршилац**

**Опис послова:** Води Регистар националних савета националних мањина; спроводи првостепени управни поступак и припрема нацрте решења о упису, брисању и промени података у Регистру и друге пратеће акте од значаја за вођење поступка; пружа стручну помоћ подносиоцима пријава за упис, брисање и промену података у Регистру националних савета у циљу подношења документације у складу са прописима; припрема мишљења о примени Закона о националним саветима националних мањина и других релевантних прописа из области националних мањина, као и на нацрте закона и прописа других органа и учествује у припреми нацрта закона, других прописа и општих аката у области националних мањина; припрема одговоре Управном суду на тужбе у управном спору против решења Министарства и припрема акте поводом захтева државних органа, организација и заинтересованих лица у вези са вођењем Регистра националних савета; врши надзор над законитошћу рада и аката националних савета националних мањина и припрема захтеве за достављање потребних података, списа и исправа у вршењу надзора; учествује у спровођењу избора за националне савете националних мањина и у праћењу и утврђивању стања у области националних савета националних мањина и предлаже предузимање мера за унапређење стања у тој области; обавља и друге послове по налогу руководиоца Групе.

**Услови:** Стечено високо образовање из научне области правне или политичке науке на основним академским студијама у обиму од најмање 240 ЕСПБ бодова, мастер академским студијама, специјалистичким академским студијама, специјалистичким струковним студијама, односно на основним студијама у трајању од најмање четири године или специјалистичким студијама на факултету; најмање три године радног искуства у струци; положен државни стручни испит, као и потребне компетенције за обављање послова радног места.

2. **Радно место за нормативне и аналитичке послове у области родне равноправности,** Група за унапређење родне равниправности, Сектор за антидискриминациону политику и унапређење родне равноправности, звање самостални саветник - **1 извршилац**

**Опис послова:** Припрема нацрте закона и предлоге других прописа у области унапређења родне равноправности, прати примену усвојених закона и других прописа у области родне равноправности и припрема предлоге мера за уклањање недостатака у овој области; припрема упоредне анализе правних прописа и правне праксе у домаћој и међународној регулативи од значаја за област унапређења родне равноправности и припрема предлоге мера за унапређење стања у овој области; израђује подзаконска акта и прати примену подзаконске регулативе у области родне равноправности; учествује у радним групама за израду нацрта закона, прописа, стратегија, планова и програма, као и у раду комисија за сагледавање и вредновање пројеката за унапређење положаја жена; учествује у изради споразума о сарадњи са домаћим и страним субјектима у области родне равноправности; припрема текст конкурса са пратећом документацијом за програме/пројекте удружења који се финансирају из буџета, а односе се на унапређење родне равноправности и учествује у избору програма/пројеката; обавља и друге послове по налогу руководиоца Групе.

**Услови:** Стечено високо образовање из научне, односно стручне области у оквиру образовно-научног поља друштвено-хуманистичких наукана основним академским студијама у обиму од најмање 240 ЕСПБ бодова, мастер академским студијама, специјалистичким академским студијама, специјалистичким струковним студијама, односно на основним студијама у трајању од најмање четири године или специјалистичким студијама на факултету; положен државни стручни испит; радно искуство у струци од најмање пет година; као и потребне компетенције за обављање послова радног места.

**III Место рада:** Нови Београд, Булевар Михајла Пупина бр. 2

**IV Врста радног односа: радна места се попуњавају заснивањем радног односа на неодређено време.**

**V Компетенције које се проверавају у изборном поступку:**

Сагласно члану 9. Закона о државним службеницима, прописано је да су кандидатима при запошљавању у државни орган, под једнаким условима доступна сва радна места и да се избор кандидата врши на основу провере компетенција.

Изборни поступак спроводи се у више обавезних фаза и то следећим редоследом: провера општих функционалних компетенција, провера посебних функционалних компетенција, провера понашајних компетенција и интервју са комисијом.

У свакој фази изборног поступка врши се вредновање кандидата и само кандидат који испуни унапред одређено мерило за проверу одређених компетенција у једној фази изборног поступка може да учествује у провери следећих компетенција у истој или наредној фази изборног поступка. Кандидат који не испуни унапред одређено мерило са проверу одређених компетенција или се не одазове позиву да учествује у провери једне компетенције, искључује се из даљег тока изборног поступка, о чему ће бити обавештен на начин који је у пријави назначио за доставу обавештења.

Кандидатима који ичествују у изборном поступку прво се проверавају опште фукционалне компетенције**.**

**Провера општих функционалних компетенција за сва извршилачка радна места:**

**Организација и рад државних органа РС** – провераваће се путем теста (писмено).

**Дигитална писменост** - провераваће се решавањем задатака (практичним радом на рачунару).

**Пословна комуникација –** провераваће се писаном симулацијом.

**Напомена:** У погледу провере опште функционалне компетенције „Дигитална писменост“ (поседовању знања и вештина у основама коришћења рачунара, основама коришћења интернета, обради текста и табела, табеларне калкулације), ако учесник конкурса поседује важећи сертификат, потврду или други одговарајући доказ о поседовању знања и вештина из наведених области, на траженом нивоу и жели да на основу њега буде ослобођен тестирања компетенције – Дигитална писменост, неопходно је да уз пријавни образац (уредно и у потпуности попуњен у делу \*Рад на рачунару), достави и тражени доказ у оригиналу или овереној фотокопији.

Комисија може одлучити да се кандидату изврши провера наведене компетенције, ако увидом у достављени доказ не може потпуно да оцени поседовање ове компетенције.

Информације o материјалимa за припрему кандидата за проверу општих функционалних компетенција могу се наћи на сајту Службе за управљање кадровима, [www.suk.gov.rs](http://www.suk.gov.rs).

**Провера посебних функционалних компетенција:**

Након пријема извештаја о резултатима провере општих функционалних компетенција, међу кандидатима који су испунили мерила за проверу општих функционалних компетенција, врши се провера посебних функционалних компетенција, и то:

**За радно место под редним бројем 1. (радно место за вођење Регистра националних савета и надзор над законитошћу рада и аката националних савета националних мањина):**

1. Посебна функционална компетенција за област рада управно-правних послова (општи управни поступак) провераваће се путем симулације (писано).
2. Посебна функционална компетенција за област рада стручно - оперативних послова (методе и технике опсервације; прикупљања и евидентирања података; технике обраде и израде прегледа података; методе анализе и закључивања о стању у области и поступак израде стручних налаза провераваће се путем симулације (писано).
3. Посебна функционална компетенција за одређено радно место – планска документа, прописи и акти из надлежности и организације органа (Закон о националним саветима националних мањина, Закон о заштити права о слобода националних мањина) провераваће се путем симулације (усмено).

**За радно место под редним бројем 2. (радно место за нормативне и аналитичке послове у области родне равноправности)**

1. Посебна функционална компетенција за одређено радно место – страни језик (Енглески језик – ниво Б1) - провераваће се писано путем теста.
2. Посебна функционална компетенција за област рада нормативних послова (номотехничка и правно-техничка правила за израду правних аката (усаглашеност прописа и општих аката у правном систему) и мишљења о примени закона и општих правних аката; методологију праћења примене и ефеката донетих прописа и извештавање релевантним телима и органима провераваће се путем симулације (писано).
3. Посебна функционална компетенција за одређено радно место - планска документа, прописи и акти из надлежности и организације органа - Закон о родној равноправости; [Стратегијa за родну равноправност за период од 2021. до 2030. године](https://www.minljmpdd.gov.rs/doc/Strategija-za-rodnu-ravnopravnost-za-period-od-2021.do2030..docx); [Акциони план за 2022. и 2030. годину за спровођење Стратегије за родну равноправност за период од 2021. до 2030. године](https://www.minljmpdd.gov.rs/doc/Akcioni-plan-za-2022.i2030.godinu-za-sprovodjenje-Strategije-za-rodnu-ravnopravnost-za-period-od2021.do2030.godine.pdf) провераваће се путем симулације (писано).

Информације о материјалима за припрему кандидата за проверу посебних функционалних кометенција (закони, стратегија, акциони план) могу се наћи на интернет презентацији Министарства за људска и мањинска права и друштвени дијалог (www.minljmpdd.gov.rs).

**Напомена:** У погледупровере посебне функционалнеконпетенције за одређено радно место - страни језик: **Енглески језик, ниво Б1 (за радно место број 2.)**, кандидати који уз образац пријаве доставе оригинал или оверену фотокопију важећег сертификата, потврде или другог доказа о знању енглеског језика – ниво Б1, биће ослобођени провере компетенције знање енглеског језика – ниво Б1, сем уколико комисија одлучи да се приложени доказ не може прихватити као доказ којим се кандидати ослобађају од провере знање енглеског језика – ниво Б1.

**Провера понашајних компетенција за сва извршилачка радна места:**

Понашајне компетенције (управљање информацијама, управљање задацима и остваривање резултата, оријентација ка учењу и променама, изградња и одржавање професионалних односа, савесност, посвећеност и интегритет) - провераваће се путем психометријских тестова и интервјуа базираном на компетенцијама.

**Интервју са комисијом и вредновање кандидата**:

Процена мотивације за рад на радном месту и прихватање вредности државних органа - провераваће се путем интервјуа са комисијом (усмено).

**VI Адреса на коју се подноси попуњен образац пријаве:** Пријаве на јавни конкурс се шаљу поштом на адресу: Министарство за људска и мањинска права и дриштвени дијалог, Булевар Михајла Пупина бр. 2, 11070 Нови Београд, или се предају непосредно на писарници Министарства за људска и мањинска права и дриштвени дијалог, Булевар Михајла Пупина бр. 2, 11070 Нови Београд, са назнаком „За јавни конкурс за попуњавање извршилачког радног места” (уписати назив радног места).

**VII Лица задужено за давање обавештења о конкурсу:** Ведрана Радојичић и Мирјана Цветковић, тел: 011/311 25 10 од 10.00 до 12.00 часова.

**VIII Општи услови за запослење:** држављанство Републике Србије; да је учесник конкурса пунолетан; да учеснику конкурса раније није престајао радни однос у државном органу због теже повреде дужности из радног односа и да није осуђиван на казну затвора од најмање шест месеци.

**IX Рок за подношење пријава:** Рок за подношење пријава је 8 (осам) дана и почиње да тече наредног дана од дана објављивања јавног конкурса у периодичном издању огласа Националне службе за запошљавање.

**X Пријава на јавни конкурс** врши се на Обрасцу пријаве који је за свако радно место доступан на интернет презентацији Службе за управљање кадровима и Министарства за људска и мањинска права и дриштвени дијалог или у штампаној верзији на писарници Министарства за људска и мањинска права и дриштвени дијалог, Булевар Михаила Пупина 2, 11070 Нови Београд.

Приликом предаје пријаве на јавни конкурс пријава добија шифру под којом подносилац пријаве учествује у даљем изборном поступку. Шифра пријаве уноси се у образац пријаве након што комисија састави списак кандидата међу којима се спроводи изборни поступак. Подносилац пријаве се обавештава о додељеној шифри у року од три дана од пријема пријаве, достављањем наведеног податка на начин који је у пријави назначио за доставу обавештења.

Напомена:

Пример правилно попуњеног обрасца пријаве се може погледати на блогу Службе за управљање кадровима (<https://kutak.suk.gov.rs/vodic-za-kandidate>) у одељку „Образац пријаве“

**XI Докази које прилажу кандидати који су успешно прошли фазе изборног поступка пре интервјуа са Конкурсном комисијом:** оригинал или оверена фотокопија уверења о држављанству; оригинал или оверена фотокопија извода из матичне књиге рођених; оригинал или оверена фотокопија дипломе којом се потврђује стручна спрема /образовања која је наведена у условима за радно место; оригинал или оверена фотокопија доказа о положеном државном стручном испиту за рад у државним органима (кандидати са положеним правосудним испитом уместо доказа о положеном државном стручном испиту, подносе доказ о положеном правосудном испиту); оригинал или оверена фотокопија доказа о радном искуству у струци (потврде, решења и други акти којима се доказује на којим пословима, у ком периоду и са којом врстом и степеном стручне спреме/образовања је стечено радно искуство),

Државни службеник који се пријављује на јавни конкурс, уместо уверења о држављанству и извода из матичне књиге рођених подноси решење о распоређивању или премештају на радно место у органу у коме ради или решење да је нераспоређен.

Сви докази прилажу се у оригиналу или фотокопији која је оверена код јавног бележника (изузетно у градовима и општинама у којима нису именовани јавни бележници, приложени докази могу бити оверени у основним судовима, судским јединицама, пријемним канцеларијама основних судова, односно општинским управама као поверени посао). Као доказ се могу приложити и фотокопије докумената које су оверене пре 1. марта 2017. године у основним судовима, односно општинским управама. Фотокопије докумената које нису оверене од надлежног органа неће се разматрати.

Сви докази прилажу се на српском језику, у супротном морају бити преведени и оверени од стране овлашћеног судског тумача. Диплома којом се потврђује врста и степен стручне спреме/образовања, а која је стечена у иностранству мора бити нострификована.

**Напомена:** Одредбама члана 9. и 103. Закона о општем управном поступку („Службени гласник РС”, број 18/2016 и 95/2018 – др. Пропис) прописано је, између осталог, да у поступку који се покреће по захтеву странке орган може да врши увид, прибавља и обрађује личне податке о чињеницама о којима се води службена евиденција када је то неопходно за одлучивање, осим ако странка изричито изјави да ће те податке прибавити сама. Документа о чињеницама о којима се води службена евиденција су: уверење о држављанству, извод из матичне књиге рођених, уверење о положеном државном стручном испиту за рад у државним органима, односно уверење о положеном правосудном испиту, уверење да кандидат није осуђиван на казну затвора од најмање шест месеци и потврда да учеснику конкурса раније није престајао радни однос у државном органу због теже повреде дужности из радног односа.

Потребно је да учесник конкурса у делу Изјава\*, у обрасцу пријаве, заокружи на који начин жели да се прибаве његови подаци из службених евиденција.

**XII Рок за подношење доказа:** Кандидати који су успешно прошли претходне фазе изборног поступка, пре интервјуа са Конкурсном комисијом позивају се да у року од (5) пет радних дана од дана пријема обавештења доставе наведене доказе који се прилажу у конкурсном поступку.

Кандидати који не доставе наведене доказе који се прилажу у конкурсном поступку, односно који на основу достављених или прибављених доказа не испуњавају услове за запослење, писмено се обавештавају да су искључени из даљег изборног поступка.

Докази се достављају на наведену адресу Министарства за људска и мањинска права и друштвени дијалог.

Кандидати који желе да конкуришу на више радних места, попуњавају пријавни образац за свако радно место посебно.

Кандидати који конкуришу на више радних места, која се разликују у погледу тражених доказа о дужини радног искуства у струци (потврде, решења и други акти из којих се види на којим пословима, у ком периоду и са којом стручном спремом је стечено радно искуство), дужни су да их доставе, у оригиналу или овереној фотокопији, према услову о дужини радног искуства у струци из радних места на која конкуришу.

**XIII Датум и место провере компетенција учесника конкурса у изборном поступку:** Са учесницима конкурса чије су пријаве благовремене, допуштене, разумљиве, потпуне и који испуњавају услове предвиђене огласом о јавном конкурсу, на основу података наведених у обрасцу пријаве на конкурс, изборни поступци ће се спровести, почев од **14. августа 2023. године**, о чему ће учесник конкурса бити обавештен на начин који је у пријави назначио за доставу обавештења

Провера општих функционалних компетенција и понашајних компетенција обавиће се у Служби за управљање кадровима, у Палати Србија Нови Београд, Булевар Михаила Пупина бр. 2 (источно крило). Провера посебних функционалних компетенција и интервју са Конкурсном комисијом ће се обавити у просторијама Министарства за људска и мањинска права, Булевар Михаила Пупина 2, Нови Београд (источно крило) или у просторијама Службе за управљање кадровима.

Учесници конкурса који су успешно прошли једну фазу изборног поступка обавештавају се о датуму, месту и времену спровођења наредне фазе изборног поступка на контакте (бројеве телефона или имејл адресе), које наведу у својим обрасцима пријаве.

**НАПОМЕНE**

Кандидати који први пут заснивају радни однос у државном органу подлежу пробном раду од 6 месеци. Кандидати без положеног државног стручног испита примају се на рад под условом да тај испит положе до окончања пробног рада.

Кандидати са положеним државним стручним испитом немају предност у изборном поступку у односу на кандидате без положеног државног стручног испита.

Неблаговремене, недопуштене, неразумљиве или непотпуне пријаве, биће одбачене решењем Конкурсне комисије.

Овај конкурс се објављује на интернет презентацији (www.minljmpdd.gov.rs) и огласној табли Министарствa за људска и мањинска права и друштвени дијалог; на интернет презентацији Службе за управљање кадровима (www.suk.gov.rs), на порталу е-управе, на интернет презентацији, огласној табли и периодичном издању огласа Националне службе за запошљавање.

Сви изрази, појмови, именице, придеви и глаголи у овом огласу који су употребљени у мушком граматичком роду, односе се без дискриминације и на особе женског пола.